Når Verdensnaturfonden, WWF, opfordrer til, at vi lørdag aften skal slukke lyset i en time med det verdensomspændende Earth Hour-projekt, så bliver det ikke med direktør for Dansk Energi Lars Aagaards støtte.

Han mener, kampagnen sender et helt forkert symbol i klimakampen, da el spiller en stor rolle for et bedre klima. Lars Aagaard opfordrer i stedet danskerne til at tænde lyset og bruge strømmen til noget fornuftigt.

»Jeg bekymrer mig lige så meget om klimaet, som alle andre, og det er i bund og grund det, som Earth Hour går ud på. Jeg mener bare, det er et galt signal, når WWF vælger at bruge slukning af el som symbol i deres kampagne. Det er i modstrid med det, som vi skal gøre. For hvis vi skal kunne håndtere klimaudfordringerne, skal forbruget elektrificeres, sådan at Danmark gøres endnu lettere for CO2,« siger Lars Aagaard og fortsætter:

»Vi skal have el-biler på vejene i stedet for benzinslugere, og vi skal have el-drevne varmepumper i stedet for oliefyr. El er en del af løsningen og ikke problemet. Vi passer ikke på klodens klima ved at slukke lyset. I stedet burde vi tænde lyset og bruge vores strøm til meget mere, hvis det gøres med omtanke naturligvis,« siger han.

Det er lørdag i tidsrummet 20.30-21.30, at mere end 7.000 byer i 172 lande kloden over vil slukke lyset for at hylde klimaet.

Lars Aagaard mener, at tanken bag projektet er god, men det er midlet, der ikke holder.

»Jeg synes, det er rigtig fint, at WWF engagerer sig i klimadebatten, for det har energisektoren i den grad behov for, da det er os, der opstiller vindmøller og udvikler infrastrukturen for el-biler. Jeg er blot bekymret over, at man ikke vælger et mere relevant symbol i klimakampen,« siger Lars Aagaard.